Diari Oficial de la Generalitat Valenciana


Sumari del DOGV 8317, del 14-06-2018 (2018/5852)

RESOLUCIÓ de 12 de juny de 2018, de la rectora, per la qual s'aprova la delegació de competències en els vicerectors i les vicerectores, la secretària general i el gerent.
---------------------------------------------------------------------------------------------------------------------------------------------------------------------------

### Dades del document

Número de DOGV
:   8317

Data del DOGV
:   14-06-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/5852


Data del document
:   12-06-2018

Organisme emissor
:   Universitat Jaume I de Castelló

Tipus de document
:   Resolució

RESOLUCIÓ de 12 de juny de 2018, de la rectora, per la qual s'aprova la delegació de competències en els vicerectors i les vicerectores, la secretària general i el gerent. [2018/5852]  
Els Estatuts de la Universitat Jaume I, aprovats pel Decret 116/2010, de 27 d'agost, del Consell i modificats pel Decret 67/2013, de 7 de juny, del Consell, atribueixen a la rectora les facultats i competències a les quals es refereix l'article 70.1, entre altres, la designació i nomenament dels vicerectors i vicerectores que, d'acord amb l'article 72 dels Estatuts, són responsables dels àmbits de la gestió universitària que el Rectorat els ha atribuït, assumeixen la direcció i la coordinació de les seues funcions i exerceixen les atribucions que els han sigut delegades, sota la supervisió del Rectorat. Aquesta delegació de funcions es concreta en l'article 70.2 dels Estatuts de la Universitat en correspondència amb el que estableix l'article 9 de la Llei 40/2015, d'1 d'octubre, de règim jurídic del sector públic.  
  
En aquest marc normatiu i amb l'objectiu d'aconseguir una gestió universitària més àgil, eficient i transparent, aquesta resolució de la rectora estableix l'exercici de competències que els diferents vicerectorats exerciran per delegació de la rectora.  
També s'hi recullen una sèrie de delegacions específiques a favor de la Secretaria General i la Gerència, que complementen les competències de les quals són titulars per atribució dels Estatuts de la Universitat.  
  
Per això, de conformitat amb la legislació vigent, els Estatus de la Universitat Jaume I i les disposicions concordants, resolc:  
  
Primer. Vicerectorat d'Ordenació Acadèmica i Professorat  
Es deleguen en el vicerector d'ordenació acadèmica i professorat les competències que són atribuïdes a la rectora pel que fa a l'ordenació acadèmica.  
També s'hi deleguen les competències atribuïdes a la rectora pel que fa al personal docent i investigador de la Universitat Jaume I; en particular, la convocatòria dels concursos per a la provisió de places de professorat contractat, la contractació de professorat, la convocatòria de places docents i la resolució dels concursos de professorat, la resolució sobre les situacions administratives del professorat que pertany als cossos universitaris, la concessió de permisos i llicències del personal docent i investigador, així com el reconeixement de triennis, quinquennis i components docents, la coordinació i direcció de l'avaluació docent del professorat i, en general, totes les funcions que estan atribuïdes a la rectora en relació a les matèries d'aquest Vicerectorat.  
  
  
Segon. Vicerectorat d'Estudis i Docència  
Es deleguen en la vicerectora d'estudis i docència les competències que són atribuïdes a la rectora en matèria d'estudis i docència; en particular, els processos de desenvolupament dels estudis de grau i màster, tant oficials com propis de la Universitat Jaume I. També es deleguen les competències de la rectora relatives a l'organització i coordinació de la gestió acadèmica de grau i màster, com ara l'admissió, matrícula, normativa d'estudis, de permanència i progrés, de trasllat, de compensació, d'avaluació, de TFG i TFM, expedient acadèmic dels estudiants i suplement europeu al títol, calendari acadèmic i la verificació, modificació, renovació de l'acreditació dels títols de grau i màster.  
  
També s'hi deleguen les competències atribuïdes a la rectora pel que fa a l'oferta de títols i l'impuls i desenvolupament de la col·laboració amb altres institucions en matèria d'estudis de grau i màster.  
Així mateix, es deleguen les competències de la rectora en matèria d'estudis de postgrau propis de l'UJI (màster, diploma d'especialització i títol d'expert/a) i estudis de formació contínua, l'impuls de l'oferta d'estudis no presencials i semipresencials, i de programes d'innovació docent. També s'hi deleguen la coordinació de polítiques docents amb els centres, la supervisió del projecte d'Universitat per a Majors i, en general, totes les funcions que estan atribuïdes a la rectora en relació a les matèries d'aquest Vicerectorat.  
Tercer. Vicerectorat d'Investigació i Transferència  
Es deleguen en el vicerector d'Investigació i Transferència les competències que són atribuïdes a la rectora en matèria d'investigació i transferència; en particular, la definició i implementació d'estratègies que fomenten el paper de la Universitat com un instrument per contribuir al desenvolupament econòmic, científic i tècnic de la societat, la planificació i desenvolupament de polítiques que permeten l'elaboració de programes de valorització i transferència del coneixement, així com potenciar la visibilitat de la labor investigadora de la Universitat i les relacions en aquesta matèria amb grups d'investigació, departaments, instituts universitaris d'investigació, altres estructures específiques de recerca i altres institucions.  
També s'hi deleguen les competències per a l'impuls i seguiment de les empreses de base tecnològica amb participació de la Universitat, així com les resolucions i actes administratius que es deriven de les convocatòries del Pla d'investigació de la Universitat Jaume I i altres programes d'investigació de la Universitat amb finançament privat.  
  
Així mateix, es deleguen les resolucions i actes administratius que es deriven de les convocatòries de personal investigador i l'exercici de les competències en matèria d'autorització i subscripció de contractes a què fa referència l'article 83 de la LOU.  
Es delega la resolució de les convocatòries de beques d'iniciació a la investigació i actes administratius que se'n deriven, així com l'autorització de sol·licituds de subvenció i vistiplau d'informes tècnics d'activitats d'investigació científica i desenvolupament tecnològic, i dels actes administratius que se'n deriven.  
També es deleguen les competències de la rectora relatives a la subscripció i denúncia de convenis de col·laboració i acords per a l'establiment de consorcis en matèria d'investigació amb altres universitats, persones físiques o entitats públiques o privades.  
També es delega la signatura de convenis amb el Ministeri amb competències en matèria d'universitats per a la tramitació d'ajudes predoctorals i altres accions en matèria d'investigació.  
Es deleguen les competències de la rectora en relació amb els acords amb la Comissió Europea per a la realització d'activitats d'investigació científica i desenvolupament tecnològic, i els acords amb el personal investigador responsable d'ajudes del Consell Europeu d'Investigació (ERC), així com l'enviament de sol·licituds de verificació de plans d'estudi de doctorat i la seua modificació i renovació de l'acreditació. També es deleguen les resolucions i els actes administratius que es deriven de convocatòries d'avaluació de l'activitat investigadora.  
  
També es delega l'autorització de les llistes de correu institucionals per a la difusió d'enquestes d'investigació adreçades a la comunitat universitària.  
Finalment, s'hi delega la presidència de la Comissió del Centre de Documentació de la Universitat Jaume I, de la Comissió d'Investigació i Doctorat de la Universitat Jaume I i de la Comissió Deontològica de la Universitat Jaume I i, en general, totes les funcions que estan atribuïdes a la rectora en relació a les matèries d'aquest Vicerectorat.  
  
  
Quart. Vicerectorat d'Estudiantat i Compromís Social  
Es deleguen en la vicerectora d'Estudiantat i Compromís Social les competències que són atribuïdes a la rectora en matèria d'estudis i docència; en particular, la direcció dels programes d'orientació preuniversitària, acollida, participació i acompanyament d'estudiants, impuls a les polítiques d'atenció a la diversitat, orientació professional, convocatòria i resolució d'ajudes, beques, subvencions i premis dirigits a l'estudiantat d'aquesta Universitat i a les associacions universitàries, projectes de cooperació i borses de formació, així com les relacions amb els òrgans de representació dels estudiants.  
  
Així mateix, es deleguen les competències de la rectora en matèria de foment de l'ocupabilitat i emprenedoria en l'estudiantat i en l'àmbit del voluntariat, la solidaritat i la cooperació i, en general, totes les funcions que estan atribuïdes a la rectora en relació a les matèries d'aquest Vicerectorat.  
  
Cinqué. Vicerectorat de Promoció Lingüística i Igualtat  
Es deleguen en la vicerectora de Promoció Lingüística i Igualtat les competències que són atribuïdes a la rectora pel que fa a la coordinació i impuls de les polítiques en matèria d'igualtat en la Universitat Jaume I.  
  
També es deleguen les competències de la rectora en matèria de política lingüística; en particular, proposar, dissenyar, coordinar i executar programes, projectes i qualsevol tipus d'actuació que tinga com a fi promoure l'ús del valencià, acadèmicament català, i que impliquen els diferents col·lectius de la comunitat universitària. També es delega la proposta i desenvolupament de plans d'actuació que incentiven l'aprenentatge de llengües estrangeres.  
Així mateix, s'hi delega la representació de la Universitat en la Comissió Permanent de la Xarxa Vives d'Universitats i, en general, totes les funcions que estan atribuïdes a la rectora en relació a les matèries d'aquest Vicerectorat.  
  
Sisé. Vicerectorat d'Internacionalització i Cooperació  
Es deleguen en el vicerector d'Internacionalització i Cooperació les competències que són atribuïdes a la rectora en matèria d'Internacionalització i Cooperació; en particular, la planificació i coordinació de la internacionalització docent i investigadora de la Universitat i la coordinació de les relacions internacionals.  
Així mateix, s'hi deleguen les competències que s'atribueixen a la rectora en matèria de cooperació; en particular, la promoció i coordinació dels programes i accions universitàries de cooperació per al desenvolupament i, en general, totes les funcions que estan atribuïdes a la rectora en relació a les matèries d'aquest Vicerectorat.  
  
Seté. Vicerectorat de Cultura i Relacions Institucionals  
Es deleguen en la vicerectora de Cultura i Relacions Institucionals les competències que són atribuïdes a la rectora en matèria de cultura; en particular, la planificació i direcció d'activitats culturals a l'UJI, la coordinació i gestió de relacions amb institucions públiques i privades per al desenvolupament d'activitats en aquests àmbits. També s'hi delega la planificació dels cursos d'extensió universitària i Campus Obert, així com l'impuls i el desenvolupament de la Universitat d'Estiu.  
  
També s'hi delega la funció de coordinar la política de publicacions de la Universitat Jaume I i la presidència del Consell Assessor de Publicacions.  
Així mateix, s'hi deleguen les competències atribuïdes a la rectora pel que fa a la gestió de les relacions institucionals de la Universitat amb la SAUJI. La direcció del protocol universitari i, en general, totes les funcions que estan atribuïdes a la rectora en relació a les matèries d'aquest Vicerectorat.  
  
Huité. Vicerectorat de Campus i Vida Saludable  
Es deleguen en el vicerector de Campus i Vida Saludable les competències que són atribuïdes a la rectora en matèria d'infraestructures; en particular, la planificació, coordinació i desenvolupament de les infraestructures, la planificació i aprovació de les obres de reforma, renovació i millora dels edificis i manteniment de les instal·lacions, la supervisió de la gestió de les infraestructures, la gestió d'espais de la Universitat, sense perjudici de les competències delegades en altres vicerectorats o en els deganats o direcció de l'Escola, la sol·licitud de llicències i altres actes de tramitació davant les diferents administracions públiques, contractistes o tercers en matèria d'infraestructures.  
També s'hi deleguen totes les competències relatives a les tecnologies de la informació i la comunicació aplicades a la docència, investigació i gestió; en particular, la direcció de la política informàtica que potencie i millore els serveis informàtics i de comunicacions de la Universitat, la consolidació, gestió i seguiment del campus virtual, la planificació i gestió dels mitjans tecnològics i aplicacions necessaris per al desenvolupament de la docència, investigació i gestió de l'UJI.  
  
També s'hi deleguen les competències en matèria de prevenció de riscos laborals, seguretat i salut. Així mateix, s'hi delega la presidència del Comitè de Seguretat i Salut i les competències en matèria d'esport, com també la coordinació de les activitats de caràcter esportiu dependents de la Universitat Jaume I i la supervisió de la gestió de les instal·lacions esportives i, en general, totes les funcions que estan atribuïdes a la rectora en relació a les matèries d'aquest Vicerectorat.  
  
  
Nové. Vicerectorat de Planificació, Coordinació i Comunicació  
  
Es deleguen en el vicerector de Planificació, Coordinació i Comunicació les competències que són atribuïdes a la rectora en matèria de planificació estratègica, financera i econòmica de la Universitat; en particular, la coordinació i direcció dels plans estratègics, la determinació de les línies d'elaboració del pressupost i la coordinació de la distribució pressupostària entre centres, departaments, instituts i altres unitats. També s'hi delega la coordinació i impuls d'accions de millora dels sistemes econòmics, administratius i logístics interns i dels sistemes d'informació que els suporten, i la supervisió dels programes de qualitat. També s'hi delega la gestió i millora de la pàgina web institucional de la Universitat Jaume I per fomentar les polítiques de divulgació interna i externa a través d'aquest mitjà.  
  
Així mateix, es delega la coordinació dels serveis de comunicació i informació de la Universitat i la direcció dels programes de coordinació entre els serveis interns de l'UJI.  
També s'hi deleguen les competències relatives a les aules i càtedres institucionals, així com la seua coordinació. També s'hi delega la presidència de la Comissió Econòmica i, en general, totes les funcions que estan atribuïdes a la rectora en relació a les matèries d'aquest Vicerectorat.  
  
Desé. Secretaria General  
La secretària general exercirà per delegació de la rectora la coordinació dels serveis jurídics de la Universitat, la sol·licitud de dictàmens de naturalesa jurídica a persones físiques o jurídiques i la resolució de peticions de caràcter general que no siguen competència pròpia o delegada d'altres òrgans universitaris.   
També s'hi deleguen les competències sobre la iniciació i el seguiment d'expedients de responsabilitat patrimonial i de revisió d'ofici, i les competències en matèria de desenvolupament normatiu.  
Així mateix, s'hi delega el desenvolupament de les polítiques de protecció de dades en la Universitat Jaume I i la resolució de les sol·licituds d'accés a la informació exercides d'acord amb la legislació de transparència i, en general, qualsevol altra competència que li delegue puntualment la rectora en els assumptes que considere pertinent i que no siguen competència d'un altre membre del Consell de Direcció.  
  
Onzé. Gerència  
Es delega en el gerent les competències atribuïdes a la rectora en matèria de contractació administrativa sense més limitacions que les que pogueren imposar la normativa aplicable a aquesta matèria, l'aprovació de les despeses, l'autorització del corresponent compromís de liquidació i l'ordenació dels pagaments, i la gestió de comptes bancaris. També, l'elaboració de la memòria econòmica i la formulació de comptes anuals exigits en la legislació vigent.  
També s'hi delega l'exercici de les funcions relacionades amb el personal d'administració i serveis, amb excepció de la imposició de sancions disciplinàries i del nomenament de vicegerents i gerents de centre. Així mateix, la participació en les negociacions amb òrgans de representació de personal d'administració i serveis d'acord amb les instruccions de la rectora i, en general, qualsevol altra competència que li delegue la rectora en els assumptes que es corresponen amb l'àmbit funcional de la Gerència.  
  
Dotzé. Delegació en vicerectorats i Secretaria General  
Tots els vicerectors, les vicerectores i la secretària general tenen delegades les competències de proposta, seguiment i signatura dels projectes i convenis amb institucions públiques i privades en l'àmbit de les seues competències, llevat que la rectora es reserve la seua signatura. Així mateix, la proposta i seguiment dels contractes.  
També s'hi delega la convocatòria i resolució de beques i d'ajudes pròpies en l'àmbit de les seues competències i la sol·licitud d'ajudes o subvencions i altres instruments de finançament en nom de la Universitat davant d'organismes públics o privats i dels documents que se'n deriven.  
  
Tretzé. Delegació en vicerectorats, Secretaria General i Gerència  
  
Es delega en els vicerectors, en les vicerectores, en la secretària general i en el gerent l'autorització de les comissions de serveis amb dret a indemnització i la verificació de la seua realització, pel que fa al personal adscrit, en l'àmbit de les seues competències.  
  
Catorzé. Abast de la delegació  
De conformitat amb allò que disposa l'article 9 de la Llei 40/2015, d'1 d'octubre, de règim jurídic del sector públic, tots els actes administratius dictats per l'òrgan delegat fent ús de la delegació continguda en aquesta Resolució han d'indicar expressament aquesta circumstància.  
  
En cap cas no es poden delegar les atribucions que es tinguen al seu torn per delegació continguda en aquesta resolució, sense perjudici de la possibilitat de delegació expressa de firma o de realització de les encomandes de gestió que es consideren pertinents.  
En el cas de referències a delegacions en els vicerectorats inclosos en la normativa de l'UJI, s'ha de recórrer a les delegacions realitzades en aquesta resolució.  
  
Quinzé. Avocació  
Totes les competències que es deleguen en aquesta Resolució poden ser en qualsevol moment objecte d'avocació per la rectora, conforme a l'article 9 de la Llei 40/2015, d'1 d'octubre, de règim jurídic del sector públic.  
  
Setzé. Recursos  
Les resolucions que es dicten en virtut d'aquestes delegacions es consideren dictades per la rectora i, per tant, posen fi a la via administrativa, i contra les quals es poden interposar els recursos previstos en l'article 123 de la Llei 39/2015, d'1 d'octubre, de procediment administratiu comú.  
  
Desseté. Publicació i efectes  
De conformitat amb el que disposa l'article 9 esmentat, aquesta Resolució es fa pública en el Diari Oficial de la Generalitat Valenciana i tindrà efectes a partir de l'endemà de la publicació.  
  
Dihuité. Clàusula derogatòria  
Aquesta delegació de competències deroga qualsevol altra que s'haja fet abans, bé en aquests mateixos òrgans, bé en altres de diferents.  
  
Castelló de la Plana, 12 de juny de 2018.- La rectora: Eva Alcón Soler.